

REPUBLIKA HRVATSKA **N A C R T**

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_\_\_

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13 - pročišćeni tekst, 137/15, 123/17, 98/19. i 144/20), članka 42. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24) i članka 33. Statuta Općine Sveta Nedelja („Službene novine Općine Sveta Nedelja“ broj 11/18. i 3/21) Općinsko vijeće Općine Sveta Nedelja, na sjednici održanoj dana \_\_\_\_\_\_\_\_\_\_\_\_\_\_\_\_\_\_ 2025. godine donijelo je

**ODLUKU**

**o lokalnim porezima Općine Sveta Nedelja**

**I. OPĆE ODREDBE**

**Članak 1.**

Ovom se Odlukom propisuju vrste poreza koje pripadaju Općini Sveta Nedelja, visina stope poreza na potrošnju, visina poreza na nekretnine te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTE LOKALNIH POREZA**

**Članak 2.**

Općini Sveta Nedelja pripadaju sljedeći porezi:

1. porez na potrošnju,
2. porez na nekretnine.

**1. Porez na potrošnju**

**Članak 3.**

(1) Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

(2) Obveznik poreza na potrošnju je pravna i fizička osoba koja pruža ugostiteljske usluge.

**Članak 4.**

(1) Porez na potrošnju plaća se po stopi od 3% na osnovicu, koju čini iznos prodajne cijene bez poreza na dodanu vrijednost.

(2) Porez na potrošnju plaća se mjesečno i prihod je jedinice lokalne samouprave na području na kojem je obavljena prodaja pića.

(3) Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

**2. Porez na nekretnine**

**Članak 5.**

Porez na nekretnine plaća se godišnje, u iznosu od 5,00 eura/m2 korisne površine nekretnine, na cijelom području Općine Sveta Nedelja.

**III. UTVRĐIVANJE I NAPLATA POREZA**

**Članak 6.**

Poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na nekretnine obavljat će Istarska županija, Upravni odjel za proračun i financije.

**IV. PRIJELAZNE I ZAVRŠNE ODREDBE**

**Članak 7.**

Na sva pitanja koja nisu uređena ovom Odlukom primjenjuje se Zakon o lokalnim porezima i Opći porezni zakon.

**Članak 8.**

Postupci utvrđivanja i naplate lokalnih poreza započeti po Odluci o lokalnim porezima Općine Sveta Nedelja („Službene novine Općine Sveta Nedelja“ broj 23/23) završit će se po odredbama te Odluke.

**Članak 9.**

Stupanjem na snagu ove Odluke prestaje važiti Odluka o lokalnim porezima Općine Sveta Nedelja („Službene novine Općine Sveta Nedelja“ broj 23/23).

**Članak 10.**

Ova Odluka stupa na snagu prvog dana od dana objave u „Službenim novinama Općine Sveta Nedelja“, a primjenjuje se od 1. siječnja 2025. godine.

**Predsjednik**

**Općinskog vijeća**

**Nenad Radičanin**

**O B R A Z L O Ž E NJ E**

**I. ZAKONSKA OSNOVA ZA DONOŠENJE**

- Zakon o lokalnim porezima („Narodne novine“ broj 115/16, 101/17, 114/22, 114/23 i 152/24)

- Statut Općine Sveta Nedelja („Službene novine Općine Sveta Nedelja“ broj 11/18. i 3/21)

**II. OBRAZLOŽENJE PRIJEDLOGA ODLUKE**

Sukladno odredbama članka 20. i članka 42. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24) utvrđeno je da tijela jedinice lokalne samouprave donose odluku o uvođenju poreza te da predstavnička tijela jedinice lokalne samouprave svojom Odlukom utvrđuju visinu uvedenih poreza.

Stupanjem na snagu Zakona o izmjenama i dopuni Zakona o lokalnim porezima („Narodne novine“ broj 152/24) ključna izmjena odnosi se na promjenu naziva poreza na kuće za odmor u porez na nekretnine.

Člankom 4. stavkom 1. Zakona o izmjenama i dopuni Zakona o lokalnim porezima („Narodne novine“ broj 152/24) propisano je da se porez na nekretnine plaća godišnje od 0,60 do 8,00 eura/m2 korisne površine nekretnine određene propisom kojim se utvrđuju uvjeti i mjerila za izračun zaštićene najamnine.

Bitno je naglasiti da je člankom 2. stavkom 1. Zakona o izmjenama i dopuni zakona o lokalnim porezima (“Narodne novine“ broj 152/24) propisano da su jedinice lokalne samouprave dužne uvesti porez na nekretnine.

Odluku predstavničkog tijela, jedinice lokalne samouprave dužne su donijeti te dostaviti Ministarstvu financija, Poreznoj upravi najkasnije do 28. veljače 2025. godine, a ista se primjenjuje stupanjem na snagu Zakona o izmjenama i dopuni Zakona o lokalnim porezima („Narodne novine“ broj 152/24) od 1. siječnja 2025. godine.

Prema dosadašnjoj Odluci o lokalnim porezima Općine Sveta Nedelja koju je donijelo Općinsko vijeće Općine Sveta Nedelja dana 15. prosinca 2023. godine („Službene novine Općine Sveta Nedelja“ broj 23/23) porez na kuće za odmor plaća se u visini od 3,00 eura/m2 korisne površine kuće za odmor, a prema ovom prijedlogu Odluke o lokalnim porezima Općine Sveta Nedelja porez na nekretnine plaćao bi se godišnje po četvornom metru korisne površine nekretnine te bi iznosio 5,00 eura po četvornom metru korisne površine nekretnine.

Predložena visina poreza na nekretnine proizlazi iz odredbi zakona i propisana je u granicama od 0,60 do 8,00 eura/m2 korisne površine nekretnine.

Prihod od poreza na nekretnine raspodjeljuje se na način da 80% prihoda pripada jedinici lokalne samouprave (JLS) na čijem se području nekretnina nalazi, dok 20% pripada jedinicama lokalne (regionalne) samouprave (JL(R)S).

**III. FINANCIJSKA SREDSTVA POTREBNA ZA PROVEDBU OVE ODLUKE**

Za provođenje ove Odluke nije potrebno osigurati financijska sredstva iz Proračuna Općine Sveta Nedelja.

**IV. SAVJETOVANJE S JAVNOŠĆU**

Organizator i nositelj postupka savjetovanja je Jedinstveni upravni odjel Općine Sveta Nedelja.

Obzirom da je Odluka o lokalnim porezima Općine Sveta Nedelja opći akt koji se odnosi na pitanja od interesa građana, to će se prije njezina donošenja provesti postupak savjetovanja s javnošću u smislu Zakona o pravu na pristup informacijama (“Narodne novine”, broj 25/13, 85/15. i 69/22).

Radi uključivanja javnosti u smislu odredbi Zakona o pravu na pristup informacijama, o Nacrtu Odluke provesti će se internetsko savjetovanje s javnošću u trajanju od 30 dana.

Nacrt Odluke javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ove Odluke.

Savjetovanje s javnošću o predmetnoj Odluci otvoreno je do 18. veljače 2025. godine te pozivamo sve fizičke i pravne osobe da u tom roku, na propisanom obrascu, koji se nalazi u nastavku, daju svoje primjedbe i prijedloge na Odluku.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Odluke o lokalnim porezima Općine Sveta Nedelja u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**